Há muito tempo, o nosso povo
seguia os seu próprios costumes
e celebrava as suas cerimónias.
Reuniam-se para tocar mbira
e cantar e beber e invocar os espíritos.
Falavam com deus por meio dos espíritos.
Mas hoje em dia a gente abandonou os seus costumes,
e a situaçom empiora no nosso país.
A gente já nom segue a tradiçom,
nom vistem a roupa dos antepassados.
Agora seguem a cultura do home branco.
Se abandonamos a nossa cultura, as chuvas podem cessar,
e poderá invadir-nos a pobreza.
Gosto da minha cultura e teimo nela.
Nom tenho por que adoptar a cultura
da primeira persoa branca, amarela, rosa, verde ou azul coa que me tope.
A nossa cultura é importante, porque é a essência dumha persoa.
Podem acontecer desgraças se lhe dás as costas à tua cultura.
Pode ser impossível topar trabalho, por muita educaçom que tenhas.
Mas se a segues, todo irá sobre rodas.
Ainda que tenhas muito dinheiro, este pode desaparecer
porque há muitos espíritos malignos ao teu redor,
que podem estar dentro de ti e traer-che má sorte.
Os membros da tua família podem botar-che mal de olho.
Se segues as tuas tradiçons, nada mau che acontecerá.
Admiro a gente que quere recuperar as suas raízes.
Muita gente surprende-se
quando me vem tomando rapé.
Vem-me tam nova que pensam que estou invocando os maus espíritos,
e rezam por mim porque me crem possuída.
Mas tanto me tem, porque eu conheço as minhas raízes.
Para mim, saber o que som e aonde me dirijo
implica saber donde procedo.
Ninguém pode impedir-me seguir as minhas tradiçons,
nom importa o jovem que seja.
Nom vivo para ninguém, vivo para mim mesma.
Sei que os meus antepassados me protegem,
porque é a carne a que morre, nom o espírito.
O ar que respiramos está cheo de espíritos que nos protegem.
Se o pensas bem, nom deverias adoptar a cultura de outras gentes,
nom deverias seguir costumes que desconheces,
levar roupas que nom che pertencem,
pôr-te o pelo de outra persoa:
estás pondo espíritos desconhecidos.
Deverías lembrar sempre as tuas origes,
especialmente aqui em Zimbabwe.
Admiro a gente que segue as suas tradiçons,
apesar das dificuldades.
É a única soluçom aos nossos problemas.
Quando tes problemas, o que has de fazer
é tomar um chisco de rapé.
Deverias erguer-te cedo,
colher o teu prato de madeira, ajeonlhar-te,
pôr o rapé nel, pouco a pouco,
e falar-lhe aos teus antepassados, explicar-lhes que queres deles,
para afastar os maus espíritos.
Quando te banhas, tamém deverias utilizar o rapé.
O rapé é umha erva poderosa que se usava há muito tempo
que ainda se utiliza
e que as geraçons vindeiras seguirám utilizando.
Nom podemos deixar de utilizá-la aqui em Zimbabwe.
O shona deixou de ser a nossa língua.
A gente agora fala inglês.
Só o 2% da gente sabe contar de 1 a 10 em shona.
Estamos esquecendo a nossa cultura.
Deveriam ensinar shona nas escolas.
Ajudaria às crianças a nom esquecer a sua cultura
e assi poderem criar um futuro melhor.
Noutros países a gente fala o seu próprio idioma
e sente-se orgulhosa del.
Aqui resulta embaraçoso falar shona em Harare
porque todo o mundo responde em inglês.
Deveríamos conservar a nossa cultura
para nom apartarmo-nos dos nossos antergos.
Nom há nada novo baixo o sol.
Nada podes cambiar.
O único novo que a humanidade logrou
é a bomba atómica e as armas de destruçom.
Mas o nosso jeito de viver seguirá a ser o mesmo.
Por isso devemos recuperar a nossa cultura.
Os meus antepassados, oh Padre, abandonárom-me.
Os meus antepassados, oh Rei de Reis, abandonárom-me.
Oh, oh, Padre.
Abandonárom-me.
Oh, oh, Padre.
Abandonárom-me.
Os meus antepassados, oh Rei de Reis, abandonárom-me.
Os meus antepassados, oh Padre, abandonárom-me.
Ah, ah, espera. Creo que me emocionei.
Nom queria dar palmas.
Olá, chamo-me Tanyaradzwa.
Nacim em Masvingo há 23 anos.
Estávamos eu, a minha mai, a minha irmá e o meu irmao.
Saímos arredor das 9.
Vim algo branco.
Dixem-lhe à minha mai: "Algo branco está-nos a seguir.
Parece um cam,
mas é demasiado branco."
A minha mai dixo: "Nom há nada.
Só estás assustada."
Volvim mirar: "Si que há".
Estava assustada, porque o estava vendo.
A minha mai nom estava bébeda, ainda que adoitava beber cerveja.
Surprendeu-me que nom o vira,
porque agora estava diante de nós.
E despois essa cousa puxo-se a carom nossa.
E fomos ali. Nom o passei bem.
Quando regressávamos, a minha mai dixo:
"Queres voltar polo mesmo caminho?"
Mas eu estava tam assustada:
"Mamá, vamos pola estrada asfaltada.
Estou assustada. Vim-no."
"Ah, venha, vamos."
Nom vim nada. Mas quando chegávamos a casa, havia um socavom,
estavam a construir umha casa e havia um socavom com lama.
E ali estava a cousa, dormindo.
Nom sei se dormindo, mas estava deitado.
E fomos para casa. Despois dumha semana o meu pai regressou.
A latrina estava fora.
Eu queria mejar.
Seria contra a umha. Saim.
Enfrente havia umhas montanhas.
E vim essa cousa branca na cima da montanha.
Estava tam assustada.
Nom sei que me impulsou a quedar-me ali e mirar de novo: vim lume,
lume saindo-lhe da boca.
En vez de mejar na latrina, figem-no ali mesmo.
Entrei na casa e estava tam assustada que lho dixem à minha mai:
"Essa cousa branca que vim a outra vez, está aí e está a botar lume."
O meu pai acordou e fomos a comprová-lo: nom havia nada.
Pola manhá cedo chegou um anciao
cobrindo o seu corpo cumha tela negra, descalzo,
e cumhas rastas velhíssimas.
Dixo: "Queremos falar contigo".
A minha mai dixo: "Falar de que?"
"Da tua filha. Acompanhade-me."
E fomos com el. Havia umha cerimónia 'bira',
A gente bailava e bebia, nessa aldea.
Caminhámos muito. Esse anciao si que podia caminhar,
mas nós nom estávamos afeitas a caminhar tanto.
Quando chegamos ali, puxem-me a bailar.
Quando entramos na casa, havia mais persoas vestidas coa mesma roupa,
algumhas estavam tocando a mbira e as maracas.
Lembro que puxérom água
numha pota de barro.
Se nom lembro mal, tinha rapé, porque me fijo espirrar.
O anciao colheu água e lavou-me a cara.
Entom começárom a fazer-lhe umha chea de perguntas à minha mai.
Dixérom-lhe que se tratava dum 'mhondoro'.
Assi lhe chamamos em shona:
é um leom que se converte em persoa.
Aquel anciao que vinhera buscar-nos a casa
era o mesmo leom branco.
Desde aquel momento
comprendim que
a nossa cultura tem algo especial,
nós temos algo especial.
Falando do impossível...
Algo novo...!
Nom há nada novo
baixo o sol.
Sempre quigem conhecer a minha cultura.
Sempre quigem conhecer as minhas raízes.
Tamém sempre quigem saber como vivia o meu povo, os meus antergos,
no passado.
Para saber donde procedes
e aonde te diriges, tes que conhecer o teu passado.
Há outras cousas que nom cumpre que che contem.
porque as descobres por ti mesma.
Quando era pequena
ia a diferentes igrejas, mas nunca as comprendim.
Era mui diferente o que me contavam do que eu podia ver.
Se te negas a ir à igreja, ou te enfrentas a ela,
acusam-te de estar possuída polos maus espíritos.
Se tentas profundar nas tuas raízes e na tua cultura
acusam-te de invocar a outros deuses,
de abrir-lhes as portas aos maus espíritos.
Mas nom podes escapar do feito de que
somos pretos, e africanos.
Temos as nossas próprias raízes, vimos de algures, temos um passado.
O que intento dizer é que...
...havia outra gente antes de nós.
Assi que sempre quigem saber como viviam e como faziam as suas cousas,
as suas roupas, todo o que lhes atinge.
Decatei-me de que os nossos antergos...
para rezar punham-se baixo umha árvore
para cantar e salmodiar,
e beber cerveja africana durante 7 dias,
pedindo chuva...
Invocavam a todos os espíritos. Aqui em Zimbabwe temos 12 totems.
Invocavam-nos a todos.
Na nossa cultura críamos que (vou dizer "cremos", porque eu ainda creo)
para falar com Deus, cumpre falar primeiro cos teus deuses.
A eles pedes-lhes que passem a tua mensage, ou petiçom,
ao Deus supremo.
Todo embaixo dumha grande árvore, umha 'muhacha' em shona, nom sei em inglês.
Vestiam diferentes tipos de roupas, feitas com género como este, descalzos.
E a maioria levava rastas.
Nom usavam perfume nem maquilhage, nem nada. Todo natural.
Há gente que ainda o fai, mas já nom vam baixo a árvore.
Às vezes fam-no na casa, tocando 'mbira', a nossa música tradicional.
Chamamo-lo 'bira': é umha grande cerimónia.
Invocam a diferentes espíritos, e os espíritos respondem.
Se algo vai acontecer, se vai haver umha grande seca,
um dos espíritos dirá-cho:
"Tendes que fazer isto e o outro..."
Se seguimos as instruçons, irá-nos bem.
O problema é que nom estamos unidos.
Uns dim "Isto está mal", outros "Isto é o correcto"...
Assi que temos que unir-nos e actuar conjuntamente.
Este género...
Antes de conhecer o seu significado, namorei-me das cores.
Um dia queria mercar o género para fazer-me um vestido,
mas alguém me dixo: "Nom, 'ndezvemashavi', é para os maus espíritos."
Mas tanto as cores como o desenho me encantavam.
Mas isto nom tem nada que ver cos maus espíritos.
Podes usá-lo como queiras: para envolver o corpo,
para atá-lo, simplesmente para levá-lo na mao.
Eu prefiro levá-lo na cabeça.
Sempre cubro a cabeça.
Umha mulher africana deve cobrir a cabeça
se quer ser respeitada.
Se a cobres assi...
logo dás voltas arredor da casa do feiticeiro,
um par de vezes, sem mirar atrás,
e despois, ah, cada manhá cedo, na casa,
colhes a tela, pô-la num prato, colhes o rapé,
e começas a falar de todo o que queres, dos teus sonhos...
para que te guie e che dê mais anos,
para que te guie e te proteja.
Dor e liberdade,
morte e felicidade,
deles estavam feitos os sonhos de Nehanda.
A nossa pátria encadeada,
o seu orgulho nom cria que poderia ser decapitada
e convertida em mendiga e escrava.
Nehanda afiou a sua lança,
entregou a machada de guerra cerimonial a Kaguvi e Chingaira
e dixo:
"Murenga e Nyathi,
enviade os vossos soldados à guerra.
Podedes ser tantos como os graos de area na ribeira dum rio,
mas nom devedes alimentar-vos do nosso sofrimento
e os vossos filhos nom devem engordar co sangue dos nossos peitos."
Oh, Nehanda, irmá do leom da selva o profeta Chaminuka,
quando o teu espírito vaga pola terra famélica e queimada,
adentrando-se e saindo da vizosa vegetaçom,
estercada coa carne podre e o sangue dos patriotas,
nom podes ver que os teus sonhos nom som mais que sonhos?
O meu pai era muito atento e carinhoso.
Fazia muitas cousas por nós.
Zoscava-lhe à minha mai, nom lhe dava comida,
mas a nós si nos dava comida.
Preferia recolher-nos na escola
para levar-nos a um restaurante ou café.
O que nom queria era alimentar à minha mai.
Mesmo nom queria que um professor me pegasse.
Lembro que umha vez um professor me pegou, e queria expulsar-me.
Ah, enfadou-se muitíssimo.
Para ser-che sincera, o meu pai nunca me berrou, nunca me pegou, nunca...
Nom sei como explicá-lo. O mesmo coa minha irmá pequena e o meu irmao.
Cuidava-nos.
Quando a minha mai ia a África do Sul
el vinha pronto do trabalho, sobre as 11, e fazia a comida.
Cuidava-nos.
Eu já era grande para fazê-lo todo, mas el fazia-o por nós.
Levava-nos de viage com el.
Era um pai muito carinhoso e atento.
Mesmo quando saía de copas
e chegava tarde, às 12 ou à 1, espertava-nos,
traía-nos patacas fritas, carne, dava-nos dinheiro para a escola...
Levava-nos de compras, fazia muitas cousas por nós.
Era muito agradável, e acho-o muito de menos.
O meu pai,
desde a primeira vez que o conhecim...
Na realidade meu pai é umha persoa aparentemente muito tranquila.
É muito calado, nom fala muito, mas sempre está feliz.
Mas, polo que podo lembrar,
era muito violento, especialmente coa minha mai.
Chegava borracho a casa e lhe dava umha malheira à minha mai, sem motivo.
Se a minha mai lhe perguntava: "Onde dormiche?", el dizia:
"A ti que che importa", e zoscava-lhe.
Sabíamos que era algo que passava todas as noites.
Mesmo no quartel onde vivíamos o sabiam:
"Essa família peleja todas as noites."
Mas esse outro dia o meu pai chegou coa minha mai.
Eu estava a dormir na casa do caseiro.
El entrou e espertou-me. Dixo: "Tanya, tes que vir manhá ao quartel.
Darei-che dinheiro para que compres o que queiras."
Antes dixera-lhe que precisava de sapatos e outras cousas.
De jeito que pola manhá fum ali. El nom estava.
Chamei-no por telefone. Dixo-me:
"Handina mwana anobvongonzwa nevamwe varume ndiripo!"
Em shona significa: "Nom deixarei que outros homes te toquem mentres eu esteja aqui."
Ao princípio nom o entendim, eu era muito nova,
teria 14 ou 15 anos.
E dixo-me que fosse pola tarde.
E fum pola tarde, contra as...
...contra as seis.
E fum ao seu quarto. Ali estava el.
E... Podes cortar?
Por que me ódias tanto?
Só porque dixem a verdade?
Direi-na, apesar de todo!
Só porque dixem a verdade?
Di-a, di-a!
Se se trata do teu pai, di-o.
El violou-me.
Di-o, di-o!
A erva atrai a diferentes tipos de espíritos.
Todo o mundo tem algo especial. Quando fumas podes sentir
o teu verdadeiro ser, entendes?
Podes sentir que há algo que se move, que fai algo no teu interior,
conheces a sensaçom, mas nom podo explicá-la.
Fuma-la para saber quem es.
Nom é que goste de falar dela todo o tempo, mas
tes que falar dela todo o tempo.
Entendes o que quero dizer?
Nom é que queira falar dela, mas tes que falar dela todo o tempo,
coas tuas amizades, porque é a salvaçom da naçom.
Si, é certo, porque... Agora sei quem som.
E desde o intre em que descobres quem es, nom podes escapar de ti mesma.
Por isso gosto de ser assi.
Nom há razom para maquilhar-me, para pôr-me cabelo humano,
100% cabelo humano, que é isso?
Onde podes topar cabelo humano? Num ser humano!
Estás colhendo o cabelo dumha persoa para pô-lo tu.
Que queres dar a entender? Que image queres dar de ti mesma?
Estás a escapar de ti mesma.
Se o meu cabelo é assi, deveria estar orgulhosa.
Se quero ter o pelo longo, deixo-o medrar.
Se nom o quero longo, corto-o.
É o teu pelo. Melhor que colher o pelo de outros.
Surprende-me que essas irmás vaiam à tenda mercar pelo humano 100%
ou pelo de cola de cavalo... Oh, nom!
Tes que ser tu mesma. Mira-me a mim: estou contenta.
Nom me preocupo pensando en que mercar, se cabelo humano ou pelo de cavalo.
Nom me preocupo. Só cubro e lavo o meu corpo. Som eu, simplesmente.
Para que preocupar-se de aplicar-se produtos.
Ademais do caro que é pôr-se cousas,
e cambiar o peiteado cada semana.
Se queres cambiar de peiteado, podes fazê-lo.
Ves o meu pelo? Se quero, podo atá-lo assi, e cambiar de peiteado.
Podo pô-lo assi, mesmo podo tranzá-lo eu soa.
E estou a cambiar de peiteado sem utilizar cabelo humano, ou de cavalo...
Gostaria tanto de poder falar-lhe à gente.
Sei que um dia o farei, um dia ham-me de escoitar.
Há tantas cousas que quero dizer
para que entendam o significado da vida,
para que...
a gente nom fuxa de si mesma.
A razom pola que quero cambiar o meu apelido
é a minha família,
a gente que usa o apelido que eu uso, os meus parentes.
E meu pai.
O que nos figérom a mim, e à minha mai...
Nom podo formar parte deles, da sua família,
porque som uns desalmados.
Son cruéis.
Nom tenhem compaixom. Som muito egoístas.
Amargárom-nos a vida.
O que meu pai nos fijo, incluso à minha mai, foi por culpa da sua família.
Nem sequer o culpo de muitas cousas:
sei que foi culpa da sua família.
Como quando os meus pais se estavam divorciando:
O meu pai deixou-nos sem comida e fomos à casa dos nossos avós a pedir comida.
Dixérom que nom tinham. Nom nos queriam dar comida.
A minha mai deu-me umha carta para eles: "Podedes dar-lhe a estas crianças
umha barra de pam?" Mas dixérom que nom tinham.
Deixárom-nos mortos de fame, quando tinham de todo.
Assi que, nom sei... Nom podo usar esse apelido.
Oxalá pudesse cambiá-lo, e ter outra família,
outros parentes.
Agora nem sequer sabem onde vivemos, como vivemos.
Nom lhes importa, nem sequer perguntam.
É umha família de desalmados.
Nom sei que problema tenhem, mas...
De que jeito nos tratárom, ahh...!
Espíritos dos meus ancestros, regressade.
Oh, ah, ancestros, damos-vos a benvida.
Ancestros, por que estám a chorar as crianças?
Oh, ah, ancestros, damos-vos a benvida.
Ancestros, por que chora Tanya?
Oh, ah, ancestros, damos-vos a benvida.